Λάουρα Νάργες

Η Λάουρα Νάργες (γερμανικά: Laura Narjes, 8 Αυγούστου 1990) είναι Ελληνίδα παρουσιάστρια, ραδιοφωνική παραγωγός και δημοσιογράφος γερμανικής καταγωγής.

Πρώτα Χρόνια 
Γεννήθηκε στις 8 Αυγούστου 1990 στο Μέντεν της Γερμανίας από Ελληνίδα μητέρα και Γερμανό πατέρα. Από τη πλευρά της μητέρας της κατάγεται από το Λιθότοπο Σερρών. Από μικρή ηλικία ασχολήθηκε με τον χορό έχοντας ως πρότυπο την Μπρίτνεϊ Σπίαρς. Σε ηλικία 17 ετών, αποφάσισε να λάβει μέρος στον ελληνικό τηλεοπτικό διαγωνισμό χορού «So You Think You Can Dance» που προβλήθηκε από το MEGA, κίνηση που αποτέλεσε αφορμή να εγκατασταθεί στην Ελλάδα, όπου και ολοκλήρωσε το σχολείο. Εκεί έφτασε μέχρι και την φάση των ζωντανών εκπομπών του διαγωνισμού κατακτώντας την 25η θέση στην τελική κατάταξη. Ακόμη, σπούδασε δημοσιογραφία στο ANT1 MediaLab και έπειτα συνέχισε με σπουδές διοίκησης επιχειρήσεων και μάρκετινγκ στο Medditeranean College of Greece, από όπου και αποφοίτησε.

Καριέρα 
Το 2008, λίγο αφότου αποχώρησε από το «So You Think You Can Dance», πέρασε από οντισιόν για παρουσιάστρια στο μουσικό κανάλι MAD TV αναλαμβάνοντας τελικά την παρουσίαση τριών νεανικών εκπομπών. Οι εκπομπές αυτές ήταν το «Magestics», το «Your Space» και το «MAD Countdown». Η συνεργασία της με το κανάλι συνεχίστηκε μέχρι και το 2010. Το 2009, συμμετείχε στην κινηματογραφική ταινία «Η Κληρονόμος» έχοντας ένα μικρό ρόλο.

Το 2011, ξεκίνησε τη συνεργασία της με την κρατική τηλεόραση. Εκεί αρχικά παρουσίασε τον ελληνικό τελικό της Eurovision την άνοιξη του 2011, από τον οποίο προέκυψε το τραγούδι που εκπροσώπησε την Ελλάδα στην διαγωνισμό εκείνη τη χρονιά. Τον Μάιο της ίδιας χρονιάς, ανέλαβε την παρουσία της νεανικής ψυχαγωγικής εκπομπής «Escape» μαζί με τον Ηλία Παπαχαραλάμπους στην απογευματινή ζώνη της ΕΤ1. Το Σεπτέμβριο του ίδιου χρόνου, υπέγραψε συμβόλαιο συνεργασίας με τον τηλεοπτικό σταθμό ANT1. Εκεί τη σεζόν 2011-2012 ήταν συμπαρουσιάστρια του Θέμου Αναστασιάδη και του Βαγγέλη Περρή στη σατιρική εκπομπή «ΟΛΑ» ενώ έπαιξε και στη διαδικτυακή σειρά «Flatmates» ως ηθοποιός στο web tv του σταθμού.

Τη σεζόν 2012-2013 συμμετείχε στην τρίτο κύκλο του ελληνικού σόου χορού «Dancing with the stars» φτάνοντας μέχρι και τον ημιτελικό. Την επόμενη σεζόν ήταν συμπαρουσιάστρια του Γιώργου Λιάγκα και της Φαίης Σκορδά στην πρωινή ψυχαγωγική εκπομπή «Το Πρωινό» στον ΑΝΤ1. Παράλληλα, παρουσίασε την διαδικτυακή εκπομπή «City Hopping» στο ΑΝΤ1 Web TV ενώ πρωταγωνίστησε στη θεατρική παράσταση «Το σπίτι του Φρανκεστάιν», στο θέατρο Γκλόρια, σε σκηνοθεσία Τάσου Ιορδανίδη. Το 2015, πρωταγωνίστησε και πάλι στο θέατρο στην παιδική παράσταση «Το Μαγικό Ταξίδι της Ευγενίας», που έκανε περιοδεία σε όλη την Ελλάδα, ερμηνεύοντας τον ομώνυμο ρόλο.

Το 2017, επέστρεψε τηλεοπτικά, συμμετέχοντας στον πέμπτο κύκλο του reality επιβίωσης «Survivor Greece» στον ΣΚΑΪ. Για τις ανάγκες των γυρισμάτων εγκαταστάθηκε στον Άγιο Δομίνικο. Εκεί αγωνίστηκε με την ομάδα των "Διασήμων" παραμένοντας στο παιχνίδι για τρεις μήνες, ενώ αποχώρησε στο επεισόδιο 54.

Από το 2017 μέχρι το 2018 ήταν παρουσιάστρια των backstage του μουσικού talent show «The Voice of Greece» στον ΣΚΑΪ ενώ το 2019 παρουσίασε, με την Μπάγια Αντωνοπούλου, την εκπομπή «Survivor Πανόραμα», η οποία ολοκληρώθηκε πρόωρα. Τη σεζόν 2020-2021, επιστρέφει στη θέση της παρουσιάστριας backstage του «The Voice of Greece».

Το 2021, συμμετείχε στο μουσικό σόου «Just the 2 of Us» ως διαγωνιζόμενη, με coach τον Νικηφόρο.

Προσωπική ζωή 
Από τον Ιούνιο του 2021, είναι σε σχέση με τον μουσικό-τραγουδιστή Χρήστο Σαντικάι. Τον Σεπτέμβριο του 2022, γεννήθηκε ο γιος τους, Αλέξανδρος.

Παραπομπές 

Ελληνίδες τηλεπαρουσιάστριες
Έλληνες χορευτές
Έλληνες ραδιοφωνικοί παραγωγοί